Trish Goosen | Weskus. Woordkuns. Waarhede. | Page 2 Trish Goosen – Page 2 – Weskus. Woordkuns. Waarhede.
Kokkedore se Karoo Kambro bring onthoukos terug
July 17, 2014 trishgoosenArthur Wildskut, Cindy Menigo, Jo Fritz, Karoo Kambro, Kokkedoor, kyknet, Lorraine Swanepoel, Ronel Theron, Vredenburg Leave a comment
Almal het die Kokkedoorfoto's wat ek by Lekka-by-die-See geneem het, só geniet dat ek besluit het om dié Karoo Kambro-ete wat my kollega op kamera vasgelê het, ook met julle te deel:
Karoo Kambro, is die breinkind van Kokkedoor-deelnemers Jo Fritz en Arthur Wildskut. Hulle wil onthoukos van die Karoo en die Hantam tot sy reg bring.
Met die hulp van hul mede-Kokkedore, Lorraine Swanepoel, Cindy Menigo en Ronel Theron, het Karoo Kambro, onder meer, kerrie-afval, blatjang-hoender, pampoenkoekies, wildspastei en die allerheerlikste skilpadjies voorgesit in die vorm van 'n buffet-ete aan by Juffroushoogte in Vredenburg voorgesit.
Tussendeur die geëtery was daar ook tyd vir die Sitstappers, 'n bekroonde rieldansgroep van Calvinia, om die gaste te vermaak met hul passies.
Ná die hoofgereg is 'n gelukkige trekking gehou waar gaste onder meer wyn van Oranje Rivier-wynkelder en 'n naweek weg by Jo se gastehuis in Calvinia gewen het.
Die aand is afgesluit met die allerlekkerste nagereg, 'n sjokolade-malvapoeding met koffie-vla. Karoo Kambro is op pad na groot hoogtes. Kyk uit vir hulle in jóú dorp! – Dawie Boonzaaier.
Bra's, broekies, bloemers en brandewyn
July 17, 2014 trishgoosenGé Korsten, Johan Carosini, Panty Bar, Paternoster, Paternoster Hotel, Tolla van der Merwe Leave a comment
Elke deurtrekkertjie, buustelyfie, panty , onderbroek en bloemer teen die legendariese Panty Bar se muur, vertel 'n storie.
Dié kroeg by die bekende ou hotel op Paternoster is beslis uniek.
'n Berese rubriekskrywer van die Sports Illustrated-tydskrif het ook so gedink, want in 2007 het hy 'n lys saamgestel van die uniekste kroeë ter wêreld. Paternoster se Panty Bar was onder die top vyf.
Volgens Johan Carosini, eienaar van die hotel, het hy een aand in 1973 saam met 'n bruidspaartjie na hul troue in die kroeg gekuier, toe 'n blink idee hom bygeval het.
Hy het die bruid gevra of hy haar "wittebroods-panty" teen die dak kan hang. Só het die eerste broekie sy plekkie in die kroeg gekry. Die versameling het vinnig gegroei. 'n Bruidegom het Carosini selfs een aand bygedam toe hy 'n bruidjie vir haar broekie gevra het.
Teen 1983 was die kroeg vol onderklere en mense het na die Panty Bar gestroom om dié stoute tentoonstelling te aanskou.
Bekendes soos die storieverteller, Tolla van der Merwe, oud-president FW de Klerk, bekende sanger en akteur Gé Korsten, Springbok-rugbyspelers en -breiers en verskeie ministers het al oor die jare die Panty Bar se drumpel deurgetrap.
"Daar is te veel om op te noem," het Carosini gespog. "As die liewe onse Vader Homself 'n draai hier sal kom maak, kan ek met sekerheid sê, almal wat bekend is was al hier." Hy het gelag. Tog het die Vader volgens Carosini eintlik nog altyd 'n ogie oor die hotel gehou. "Hier is regtig 'n hoër hand betrokke en daarvoor is ons dankbaar."
Die Panty Bar se sukses-storie is nie sonder 'n goeie dosis terugslae nie. In die vroeë 1980's het 'n predikant van die NG Kerk Vredenburg tee by die hotel gedrink en deur die kroeg na die toilette gestap. "Sy oë was so groot soos pierings," het Carosini gelag. Skaars twee ure later het drie "blou baadjies" aan die hotel se deur kom klop. Een van hulle was kapt Kwaaitjie Laubscher. Hy was glo erg verleë om Carosini, 'n goeie pêl van hom, te vra om die onderklere uit die kroeg te verwyder.
'n Uitgerekte hofsaak later is die broekies en bra's met 'n swaar hart van die plafon verwyder en gebêre.
Carosini kon nie verstaan hoekom poppe in winkelventers met onderklere kan staan en pronk nie, terwyl hy nie toegelaat was om broekies in sy kroeg te hang nie. Hy glo poppe is tog meer verleidelik, met hul kurwes en al. Tot vandag toe nog staan die polisieman wat die saak teen Carosini gedryf het, bekend as ou Panty Basson.
In die 1990's, ná gemoedere oor die berugte Panty Bar afgekoel het, het Carosini se seun, Giorello Carosini, weer met 'n panty-versameling in die kroeg begin.
Dié slag is daar nie boe of ba oor die kroeg gesê nie en diegene wat wel iets sleg oor die onderklere te sê gehad het, moes volgens Carosini maar net eenvoudig uit die kroeg uit bly. "Die res is geskiedenis," het hy bygevoeg.
Carosini het beduie na 'n tamaai wit bloemer met rooi teks voorop, wat soos 'n seer vinger tussen die netjiese fyn deurtrekkerjies uitstaan. 'n Groterige Hollande vrou wat by die hotel gekuier het, het hom glo gebel en hom gevra of sy ook haar G-string vir hom kan stuur. Carosini het gelag "en daar hang hy nou". Dié bloemer is glo een van sy gunsteling items. Tog verkies hy en Giorello nie bloemers, onderbroeke en bra's in die kroeg nie. Hulle fokus op deurtrekkers.
"As dit nou 'n mooi bra, van 'n mooi girl af is, dan is die saak reg," maar gewoonlik word die onderklere wat nie aan vereistes voldoen nie gereeld verwyder soos die versameling groei. Die broekies word ook elke maand afgehaal en gewas voor hulle weer netjies opgehang word.
Skrywer vind ubuntu op die Weskus
July 1, 2014 trishgoosenLangebaan, Maryam Alie, Seaview Park, Sonja Kruse, The Ubuntu Girl Leave a comment
'n Eienaardige wit vrou op 'n vreemde sending.
Dít was die eerste indruk wat Sonja Kruse op Maryam Alie van Langebaan gemaak het. Sonja wou slaapplek hê, kos en kennis. Sy was glo op 'n reis om ubuntu te vind.
Ubuntu is volgens die Handboek van die Afrikaanse Taal (HAT) 'n Nguni-woord wat 'n lewensingesteldheid van medemenslikheid, hulpvaardigheid en barmhartigheid beteken.
Maryam was half skrikkerig vir die vreemdeling, maar haar joviale man, oorlede Mogamat-Armien, het vir Sonja onmiddellik binnegenooi.
Nou, vier jaar later, het Sonja teruggekeer na die Alie-gesin se huisie in Seaview Park soos sy belowe het, en sy het 'n eksemplaar van haar besonderse nuwe boek, The Ubuntu Girl, saamgebring . In dié boek, met meer as 900 volkleurfoto's, het Sonja haar jaarlange reis na die nege provinsies – met net 'n rugsak en R100 – gedokumenteer. Sy het ubuntu by 150 gesinne in 114 gemeenskappe en oor 16 kulture waar sy tuisgegaan het, gevind.
Vir Sonja se langverwagte terugkeer na Langebaan, het Maryam 'n tafel wat kreun onder heerlike eetgoed voorberei en 'n paar spesiale vriende oorgenooi.
"Ek erken ek het eers gedink sy is weird," terg Maryam en druk Sonja, nou 'n goeie vriendin, spontaan teen haar vas. "Ek is nou baie lief vir haar."
Dis 'n emosionele oomblik vir Maryam. Haar oë blink van die trane toe Sonja die boek aan haar oorhandig. Maryam blaai na bladsy 71. Die kop lees: No Wrong People. In memory of Mogamat Armien Alie (12.08.1958–02.05.2011).
"Ons is só trots op jou Sonja," sê sy. "En ek weet Armien sou nét so trots gewees het. Hy kon nooit uitgepraat raak oor jou nie." Maryam se man is in 2011 aan 'n hartaanval oorlede.
.So, het die Weskus genoeg ubuntu?
Ja, ja, ja! sê Sonja. In Velddrif, Paternoster, Saldanha en by verskeie ander gesinne van Langebaan het Sonja verdraagsaamheid, menslikheid en barmhartigheid oor kleur- en kultuurgrense beleef, om nie eers te praat van 'n bed en lekker kos nie. Sy is hartseer oor die beweerde rassespanning in Paternoster en hoop die boek wat sy verlede Woensdag by die Jordaan-gesin gaan afgee het, sal wyd in die dorp gelees word sodat die boodskap wat The Ubuntu Girl bring, iets vir die verdeelde gemeenskap sal beteken.
Woede, selfs dalk 'n tikkie vrees en ongemak, is die emosies wat Sonja by die leser met haar ware verhale wil wek. The Ubuntu Girl is nie nét 'n goedvoelstorie nie, maar ook 'n verhaal wat veronderstel is om ongemaklike gesprekke aan die gang te sit, sodat kultuurgrense oorbrug kan word.
Sonja is tans besig met 'n nuwe reis, 'n terugtog na al die gesinne by wie sy gebly het. Elkeen van hulle sal 'n boek ontvang.
Besoek www.theubuntugirl.co.za vir meer inligting oor The Ubuntu Girl, wat deels ook 'n liefdadigheidsprojek is.